ตลาดหุ้นเอเชียสดใส รับดาวโจนส์ทะยาน500จุด หลัง “เดโมแครต” ครองเสียงข้างมากในสภาล่างตามคาด
ตลาดหุ้นเอเชียสดใส รับดาวโจนส์ทะยาน 500 จุด หลัง “เดโมแครต” ครองเสียงข้างมากในสภาล่างตามคาด
8 พ.ย. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ (8 พ.ย.61) ตามทิศทางดัชนีดาวโจนส์ตลาดหุ้นนิวยอร์กที่ปิดทะยานขึ้นกว่า 500 จุดเมื่อคืน หลังจากผลการเลือกตั้งกลางเทอมของสหรัฐเป็นไปตามที่ตลาดคาดการณ์ไว้ โดยพรรคเดโมแครตสามารถกลับมาครองเสียงข้างมากในสภาผู้แทนราษฎร ซึ่งเป็นครั้งแรกในรอบ 8 ปี ขณะที่พรรครีพับลิกันครองเสียงส่วนใหญ่ในวุฒิสภา
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,446.01 จุด เพิ่มขึ้น 360.21 จุด, +1.63%
ดัชนี SSE Composite ตลาดหุ้นจีนเปิดวันนี้ที่ 2,660.09 จุด เพิ่มขึ้น 18.75 จุด, +0.71%
ดัชนี HSI ตลาดหุ้นฮ่องกงเปิดวันนี้ที่ 26,491.27 จุด เพิ่มขึ้น 343.58 จุด, +1.31%
ดัชนี TAIEX ตลาดหุ้นไต้หวันเปิดวันนี้ที่ 9,958.47 จุด เพิ่มขึ้น 50.12 จุด, +0.51%
ดัชนี KOSPI ตลาดหุ้นเกาหลีใต้เปิดวันนี้ที่ 2,109.97 จุด เพิ่มขึ้น 31.28 จุด, +1.50%
ดัชนี FTSE STI ตลาดหุ้นสิงคโปร์เปิดวันนี้ที่ 3,089.04 จุด เพิ่มขึ้น 23.68 จุด, +0.77%
ดัชนี FBMKLCI ตลาดหุ้นมาเลเซียเปิดวันนี้ที่ 1,725.96 จุด เพิ่มขึ้น 11.08 จุด, +0.65%
ด้านประธานาธิบดีโดนัลด์ ทรัมป์ ได้จัดแถลงข่าวที่ทำเนียบขาวเมื่อวานนี้ โดยกล่าวว่า เขาจะสามารถทำงานร่วมกับพรรคเดโมแครตในสภาคองเกรสในประเด็นต่างๆ เพื่อประโยชน์สุขของชาวอเมริกัน โดยจะร่วมมือกันทั้งในด้านการลงทุนในโครงสร้างพื้นฐาน การขยายตัวทางเศรษฐกิจ, โครงสร้างพื้นฐาน, การค้า และการลดราคายาตามใบสั่งแพทย์
ทั้งนี้ โครงการลงทุนในโครงสร้างพื้นฐานถือเป็นส่วนหนึ่งของความร่วมมือที่อาจเกิดขึ้นระหว่างพรรคเดโมแครตและรีพับลิกัน ซึ่งที่ผ่านมา สมาชิกของทั้งสองพรรคต่างเรียกร้องให้มีการปรับปรุงสะพาน ถนน และสนามบิน